Täiendatud (3. sept. 2007). Mark Soosaar teeb oma tänases Postimehe artiklis "Hauakivi asemel võidujumalanna" ettepaneku püstitada plaanitud samba "Libertas" asemel  Peeter Mudisti skulptuur "Nike" (1977), mis kujutab emaduse triumfi. Ehkki Vabadussammast pole mu meelest tingimata vajagi, tundub mulle Soosaare idee, mida ta on ka kolm aastat tagasi Pärnu Postimehes (9. okt. 2004) esitlenud, päris sümpaatsena, seda enam, et Mudist on eesti nüüdiskunstis midagi üsna erilist. Tema "Nike" võiks kusagil seista küll, ja võiks tal ju olla ka see roll, mida oodatakse Vabadussambalt. "Nike" juures võiks ehk pisut nuriseda feministlikust vaatenurgast ja küsida, kas see töö ei taanda naist ülekohtuselt emadusele. Ent mulle meeldivad "Nike" konnotatsioonid üldiselt väga - neis pole mitte midagi militaarset, ja see kuju funktsioneeriks ka sõltumatult mis tahes režiimidest (mille rohkuse poolest Eesti ajalugu nii rikas on). Mis on veel tähtis: see rase naine ei annaks vähimatki võimalust - näiteks Venemaale - tõlgendada selle monumendi püstitamist agressiivse ja provokatiivse aktina. Samal ajal kui praegune, juba valitsuse heakskiidu saanud sõjakas võidutöö "Libertas" kujuneks mu meelest üsna kindlasti ka nn antifašistide protestimispaigaks (konfliktsus on sellesse nurgelisse mõõk-risti sisse programmeeritud; ja mine tea, võib-olla see valitsuse närvi kõditabki), siis "Nike" väljuks taolisest maskuliinsest taplusparadigmast (kuhu kuulub ka Enn Roosi punaarmeelase kuju, mis on tänaseks teisaldatud) põhimõtteliselt. Ja mulle tundub, et "Nike" harmoneeruks päris hästi ka Ferdi Sannamehe skulptuuriga "Poiss" (1927) Reaalkooli ees, kuhu ju tänagi välisriikide juhid pärgi asetavad. See kuju on pühendatud Vabadussõjas langenud Tallinna õpilastele ja õpetajatele. Sannamehe "Poiss" ei ülista sõjasangarlust, vaid leinab inimesi, kelle elu- ja ühtlasi haridustee sõda vägivaldselt lõpetas. Rainer Sternfeldi, Andri Laidre, Kadri Kiho ja Anto Savi "Libertas" kujutab Eestit sõjaka riigina, Peeter Mudisti "Nike" kujutab Eestit rahumeelse riigina. Pole kahtlustki, et rahu sõja viimaks võidab.